KOMISJONI TEATIS

Ühendkuningriigi väljaastumisest tulenev korrektsioon rikkumismenetluses komisjoni poolt Euroopa Liidu Kohtule esildatava põhisumma ja karistusmakse arvutamises

(2021/C 129/01)

I. SISSEJUHATUS

Kui komisjon annab liikmesriigi aluslepingutest tuleneva kohustuse täitmata jätmise tõttu Euroopa Liidu Kohtusse, võib kohus Euroopa Liidu toimimise lepingu (edaspidi „ELi toimimise leping“) järgi määrata rahalise karistuse kahel juhul:

a) kui liikmesriik ei ole võtnud vajalikke meetmeid, et täita varasemat otsust, kus on tuvastatud ELi õiguse rikkumine (ELi toimimise lepingu artikli 260 lõige 2);

b) kui liikmesriik ei ole täitnud seadusandliku menetluse kohaselt vastuvõetud direktiivi ülevõtmise meetmetest teatamise kohustust (ELi toimimise lepingu artikli 260 lõige 3).

Mõlemal juhul võib Euroopa Kohtu määratav karistus koosneda põhisummast, millega karistatakse rikkumise jätkumise eest (1), ja päeva kohta arvutatavast karistusmaksest, millega mõjutatakse asjaomast liikmesriiki rikkumist võimalikult kiiresti pärast otsuse kuulutamist lõpetama (2). Ettepaneku rahalise karistuse summade kohta teeb kohtule komisjon, kuid lõpliku otsuse nende kohta teeb kohus.

Üldine lähenemisviis, mida komisjon kasutab esildatud karistuste arvutamisel, on välja kujunenud. Alates 1997. aastast (3) ja nagu järgnevates teatistes (4) ette nähtud, on komisjon kasutanud lähenemisviisi, milles võetakse arvesse nii asjaomase liikmesriigi maksevõimet kui ka tema institutsioonilist kaalu. Selleks kohaldatakse nn tegurit „n“ (5). Tegurile „n“ lisanduvad muud tegurid – rikkumise raskus ja selle kestus –, mida komisjon esildatud karistuste arvutamisel arvesse võtab.

Alates 2019. aastast (6) on komisjon arvutanud teguri „n“ kahe elemendi põhjal – sisemajanduse koguprodukt (SKP) ja igale liikmesriigile Euroopa Parlamendis ette nähtud esindajate kohtade arv (7). Komisjon määrab kindlaks teguri „n“ võrdlusaluse, kasutades kummagi vaadeldava elemendi (SKP ja esindajate arv Euroopa Parlamendis) keskmist väärtust (8).

Arvutustes kasutatud põhiandmeid ajakohastatakse kord aastas, et kajastada liikmesriikide majandusarengut.

Viimases ajakohastuses (9) võeti endiselt arvesse Ühendkuningriigi SKPd ja Ühendkuningriigi liidust välja astumise eelsel ajal talle Euroopa Parlamendis eraldatud kohtade arvu. See tulenes asjaolust, et väljaastumislepingu kohaselt sai komisjon üleminekuperioodi jooksul anda Ühendkuningriigi Euroopa Liidu toimimise lepingu artikli 260 alusel Euroopa Kohtusse.

Ent kuna nüüd on üleminekuperiood lõppenud, tuleb rahalise karistuste arvutamiseks kasutavaid andmeid korrigeerida. Ühendkuningriigi SKP ja varem Euroopa Parlamendis Ühendkuningriigile eraldatud kohtade arv ei ole enam asjakohased ning neid ei peaks kasutama, et arvutada komisjoni poolt 27 liikmesriigi suhtes esildatavaid rahalisi karistusi.

Sellest korrigeerimisest teatati juba komisjoni 2019. aasta veebruari (10) ja 2020. aasta septembri (11) teatises.

II. 2021. AASTA KORRIGEERITUD N-TEGURID

Liikmesriikide korrigeeritud n-tegurid on pärast Ühendkuningriigiga seotud andmete arvutustest väljajätmist alljärgnevad.

Tabel 1.

2021. aasta korrigeeritud n-tegurid

2021 n-tegurid Belgia 0,86 Bulgaaria 0,28 Tšehhi 0,59 Taani 0,57 Saksamaa 4,95 Eesti 0,12 Iirimaa 0,59 Kreeka 0,54 Hispaania 2,33 Prantsusmaa 3,77 Horvaatia 0,22 Itaalia 3,17 Küpros 0,10 Läti 0,13 Leedu 0,20 Luksemburg 0,17 Ungari 0,47 Malta 0,08 Madalmaad 1,32 Austria 0,75 Poola 1,43 Portugal 0,57 Rumeenia 0,74 Sloveenia 0,17 Slovakkia 0,31 Soome 0,50 Rootsi 0,86

III. KORRIGEERIMISTEGUR

1. Korrigeeritud minimaalsed põhisummad

Iga liikmesriigi minimaalsete põhisummade arvutatamiseks korrutatakse võrdlusalune põhisumma teguriga „n“ ja 27 liikmesriigi (EL 27) keskmise inflatsiooniga võrdlusaastal. Ühendkuningriigi liidust väljaastumisega suureneksid n-tegurid (vt II punkt), mille tulemusel nähtaks komisjoni poolt kohtule esitatud ettepanekutes ette suuremad rahalised karistused (12).

Selleks et Ühendkuningriigi liidust väljaastumisega ei kaasneks mis tahes liikmesriigi suhtes esildatavate rahaliste karistuste otsene suurenemine, kohaldatakse minimaalsete põhisummade arvutamiseks kasutatava valemi suhtes korrigeerimistegurit 0,836. Sellise korrigeerimisteguri puhul ei kujune kõige enam suurenenud teguriga „n“ liikmesriigi (Iirimaa) minimaalne põhisumma suuremaks, kui see muidu oleks olnud (st suuremaks, kui see oleks üksnes inflatsiooni ja SKP muutusega, mis on arvutuste kohaselt 4,5 %).

Riikide minimaalsete põhisummade kindlaksmääramiseks kasutatav valem on seega järgmine:

minimaalne põhisumma = minimaalne võrdlusalune põhisumma x EL 27 inflatsioon 2019. aastal x tegur „n“x 0,836

Praegune minimaalne võrdlusalune põhisumma on 2 610 384 eurot; pärast inflatsiooniga korrigeerimist (+1,7 %) on 2021. aastal kasutatav võrdlusalune põhisumma 2 656 000 eurot.

Tabel 2.

2021. aasta minimaalsed põhisummad korrigeerimisteguriga 0,836 (võrdlusaasta: 2019)

Minimaalne põhisumma 2020. aastal (tuhandetes eurodes) Minimaalne põhisumma 2021. aastal (tuhandetes eurodes) Minimaalsete põhisummade muutus 2020 => 2021 Belgia 2 088 1 909 –8,6 % Bulgaaria 653 622 –4,7 % Tšehhi 1 384 1 310 –5,3 % Taani 1 331 1 266 –4,9 % Saksamaa 11 982 10 990 –8,3 % Eesti 261 266 +1,9 % Iirimaa 1 253 1 310 +4,5 % Kreeka 1 305 1 199 –8,1 % Hispaania 5 377 5 173 –3,8 % Prantsusmaa 8 849 8 370 –5,4 % Horvaatia 496 488 –1,6 % Itaalia 7 596 7 038 –7,3 % Küpros 235 222 –5,5 % Läti 313 289 –7,7 % Leedu 470 444 –5,5 % Luksemburg 392 377 –3,8 % Ungari 1 122 1 044 –7,0 % Malta 183 178 –2,7 % Madalmaad 3 002 2 931 –2,4 % Austria 1 749 1 665 –4,8 % Poola 3 367 3 175 –5,7 % Portugal 1 384 1 266 –8,5 % Rumeenia 1 723 1 643 –4,6 % Sloveenia 392 377 –3,8 % Slovakkia 731 688 –5,9 % Soome 1 175 1 110 –5,5 % Rootsi 2 062 1 909 –7,4 % ELi keskmine –4,9 %

2. Korrigeeritud standardsed kindla suurusega summad

Praegune päevase karistusmakse standardne kindla suurusega summa (13) on 3 154 eurot (14). 2021. aastal oleks päevase karistusmakse standardne kindla suurusega summa ilma korrigeerimistegurita ja ainult inflatsiooni arvesse võttes 3 209 eurot.

Pärast selle arvu suhtes korrigeerimisteguri 0,836 kohaldamist on 2021. aasta korrigeeritud päevase karistusmakse standardne kindla suurusega summa 2 683 eurot.

Praegu on põhisumma makse standardne kindla suurusega summa (15)1 052 eurot (16). 2021. aastal oleks põhisumma makse standardne kindla suurusega summa ilma korrigeerimistegurita ja ainult inflatsiooni arvesse võttes 1 070 eurot.

Pärast selle arvu suhtes korrigeerimisteguri 0,836 kohaldamist on 2021. aasta põhisumma makse standardne kindla suurusega summa 895 eurot.

IV. ÜHENDKUNINGRIIGI SUHTES ESILDATAVATE RAHALISTE KARISTUSTE KORREKTSIOON

II punktis esitatud arvud kehtivad ainult liikmesriikidele.

Iirimaa ja Põhja-Iirimaa protokolli artikli 12 lõike 4 ning Küprosel asuvaid Suurbritannia ja Põhja-Iiri Ühendkuningriigi suveräänseid baasipiirkondi käsitleva protokolli artikli 12 kohaselt säilitavad komisjon ja Euroopa Kohus neile aluslepingutega antud volitused seoses kõnealuste protokollide alusel Ühendkuningriigi suhtes kohaldatava liidu õiguse kohaldamisega. Lisaks on Euroopa Kohus väljaastumislepingu artikli 160 kohaselt ELi toimimise lepingu artiklite 258, 260 ja 267 alusel endiselt pädev tõlgendama ja kohaldama väljaastumislepingu viienda osa teatavaid sätteid.

Seetõttu on komisjonil nimetatud sätete kohaselt võimalik pärast 31. detsembrit 2020 anda Ühendkuningriik rahalise karistuse määramiseks Euroopa Kohtusse.

Kui komisjon seda teeb, ei saa ta enam tugineda varem teguri „n“ arvutamiseks kasutatud valemile, (17) sest Ühendkuningriigil ei ole enam Euroopa Parlamendis kohti. Seetõttu asendatakse Ühendkuningriigile määratavate rahaliste karistuste arvutamiseks kasutatavas teguri „n“ valemis kohtade arv Euroopa Parlamendis kindlaksmääratud arvulise teguriga 2,8, mis vastab Ühendkuningriigile Euroopa Parlamendis 2018. aastal eraldatud kohtade arvu suhtele liidu keskmisesse (18).

Selle tulemusel on 2021. aastal arvnäitajad järgmised:

— Ühendkuningriigi tegur „n“: 3,70

— Ühendkuningriigi minimaalne põhisumma: 8 215 000 eurot

V. KOHALDAMINE

Komisjon kohaldab käesolevas teatises esitatud ajakohastatud arve otsustes, mida ta teeb alates käesoleva teatise Euroopa Liidu Teatajas avaldamise kuupäevast Euroopa Kohtusse pöördumiseks.

(1) Presidendi teatis: uuesti sõnastatud teatis EÜ asutamislepingu artikli 228 kohaldamise kohta (SEC(2005) 1658), punkt 10.3.

(2) SEK(2005) 1658, punkt 14.

(3) EÜ asutamislepingu artiklis 171 sätestatud karistusmaksete arvutamise meetod (EÜT C 63, 28.2.1997, lk 2).

(4) Vt eelkõige „Komisjoni teatis – Euroopa Liidu toimimise lepingu artikli 260 lõike 3 rakendamine“ (ELT C 12, 15.1.2011, lk 1) ja „Komisjoni teatis – ELi õigus: parema kohaldamisega paremad tulemused“, (ELT C 18, 19.1.2017, lk 10).

(5) SEK(2005) 1658, punkt 14.

(6) Komisjoni teatis „Rikkumismenetlustes komisjoni poolt Euroopa Liidu Kohtule esildatava põhisumma ja karistusmakse arvutamise meetodi muutmine“, C(2019) 1396 final (ELT C 70, 25.2.2019, lk 1).

(7) Vt Euroopa Ülemkogu 28. juuni 2018. aasta otsuse (EL) 2018/937 (millega määratakse kindlaks Euroopa Parlamendi koosseis) (ELT L 165 I, 2.7.2018, lk 1) artikli 3 lõige 1.

(8) Keskmine arvutatakse järgmiselt: tegur „n“ on geomeetriline keskmine, mille saamiseks võetakse ruutjuur liikmesriigi SKP-l ja Euroopa Parlamendi kohtade arvul põhinevate tegurite korrutisest. See saadakse järgmise valemi abil: , GDP n = asjaomase liikmesriigi SKP miljonites eurodes; GDP avg = kõikide liikmesriikide keskmine SKP; Seat n = asjaomase liikmesriigi kohtade arv Euroopa Parlamendis; Seat Avg = kõikide liikmesriikide kohtade keskmine arv Euroopa Parlamendis.

(9) Komisjoni teatis „Rikkumismenetlustes komisjoni poolt Euroopa Liidu Kohtule esildatava põhisumma ja karistusmakse arvutamiseks kasutatavate andmete ajakohastamine“, C(2020) 6043 final (ELT C 301, 11.9.2020, lk 1).

(10) C(2019)1396 final.

(11) C(2020)6043 final.

(12) Ilma korrigeerimiseta suureneksid minimaalsed põhisummad kõigi liikmesriikide jaoks keskmiselt 13,7 %. Vahemik varieerub +9,4 %st (Belgia ja Portugal) kuni +25,1 %ni (Iirimaa).

(13) Karistusmakse päevamäära arvutamiseks korrutatakse standardne kindla suurusega summa kõigepealt raskus- ja kestusteguriga ja seejärel teguriga „n“.

(14) C(2020)6043 final.

(15) Põhisumma makse arvutamiseks korrutatakse standardne kindla suurusega summa (erineb päevase karistusmakse omast) raskusteguriga, teguriga „n“ ja rikkumise kestusega päevades (kuni täitmiseni või otsuseni).

(16) C(2020)6043 final.

(17) Vt joonealune märkus 8.

(18) Ühendkuningriigi teguri „n“ erivalem: